Kaljakellujat täyttävät taas Vantaanjoen, rannan asukkaille jäävät kiitokseksi törkykasat ja hylätyt kumiveneet – ”Suurin osa niistäkin on puhkottu”

Kaksi vuotta sitten kaupunginosayhdistys järjesti siivoustalkoot rannoille. Tuhannet kellujat jättivät jälkeensä jätettä sen kaikissa muodoissa, niin kiinteää kuin nestemäistä. Suurimmat jätteistä olivat lauttoja tai kumiveneitä, pienimmät virtsavanoja matkalla kumiveneeltä ihmisten pihoille.

Ohoi te rantojen asukkaat Tapaninvainiossa ja Pukinmäessä! Olette varmaankin jo huomanneet, että on jälleen kaljakellunnan lauantai. Kenties jopa alempana Vantaanjoen juoksua Pikkukoskella!

”Jos joku sinne saakka selviää. Epäilen, etteivät kaikki”, sanoo työnjohtaja Veijo Komonen Helsingin kaupungin rakentamispalveluista (Stara).